XIII.  Pacifico abbati Brixellensi Sancti Genesii privilegia antiqua confirmat.   (Laterani, Dec. 9.) [MURATORI,  Antiq. Ital.  V, 1021.]
Author: Anastasius IV

ANASTASIUS episcopus, servus servorum Dei, dilecto filio PACIFICO abbati monasterii Brixellensis, ejusque fratribus tam praesentibus quam futuris regularem vitam professis in perpetuum.

Cum omnibus religiosis locis atque personis debitores ex apostolicae sedis auctoritate ac benevolentia existamus, illis tamen attentius providere nos convenit, quos beati Petri juris esse non exstat ambiguum. Ut autem pro monasterio Sancti Genesii Brixellensis, cui, dilecte in Domino fili Pacifice abbas, auctore Deo, praeesse dignosceris, paterna vigilemus sollicitudine, tanto amplior est nobis injuncta necessitas, quanto ipse locus ad jus et proprietatem sanctae Romanae Ecclesiae noscitur pertinere. Ad exemplum itaque praedecessorum nostrorum felicis memoriae Paschalis et Innocentii Romanorum pontificum, idem coenobium sub beati Petri tutela suscipimus, et tam ipsi quam ejus colonis libertatem praeteritam conservantes, apostolicae sedis privilegio communimus. Statuimus enim, ut nullus sacerdotum quamlibet exerceat in eodem monasterio et adjacenti villa potestatem, nec ulli eorum facultas sit, locum ipsum vel monachos ejus, sive clericos interdictioni vel excommunicationi subjicere. Chrisma, oleum sanctum, consecrationes basilicarum sive altarium, ordinationes monachorum seu clericorum, qui in eisdem locis ad sacros sunt ordines promovendi, a quo malueritis, catholico episcopo suscipiatis. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, de suo vel de alieno, si oportuerit, collegio, secundum Dei timorem et Beati benedicti Regulam, providerint eligendum. Electus autem ad Romanum pontificem consecrandus accedat. Ad haec praesenti decreto sancimus, ut quaecunque praedia, quaecunque possessiones seu bona a nobilis memoriae Attone comite vel marchione, ejusdem coenobii fundatore, sive a filio ejus Tedaldo, vel suo nepote Bonifacio, marchionibus, et Bonifacii filia Mathilda comitissa, singulari apostolicae sedis filia, vel ab aliis fidelibus, juris ejusdem monasterii de jure proprio collata sunt; quaecunque etiam inpraesentiarum juste et legitime possidet, aut inposterum concessione pontificum, oblatione fidelium, largitione regum vel principum, seu aliis justis modis, praestante Domino, poteris adipisci, firma tibi tuisque successoribus et illibata permaneant. In quibus haec propriis duximus exprimenda vocabulis. Ecclesiam beati Michaelis de Ferraria, ecclesiam Sancti Christophori in Ponticelo, ecclesiam Sancti Michaelis in Maximatico, ecclesiam Sanctae Mariae in Gurzanetico, ecclesiam Sancti Philippi in Bibiano, ecclesiam Sanctae Mariae in Caldone, ecclesiam Sancti Georgii cum curte, ecclesiam Sanctae Mariae in Gurgo, ecclesiam Sancti Fabiani cum curte, medietatem curtis de Gavaseto, cum capella Sancti Petri infra Castro, curtem Sancti Martini cum capella, hospitale Sancti Laurentii in Calerno; jura quoque vestra, quae in Brixellensi portu habetis, atque stratam Teutonicam, et teloneum, et usum, qui de ea exire solet: quidquid habetis in Gonzaga, Piconiaca, Castello-Novo, in Butrioni, in Herbera, in Bletulo, in Sacca, in capite Inciae, et in Berupto; curtem, quae vocatur Mercorina, et dimidiam curtem Pellani, cum ecclesia Sancti Andreae; stedia, quae adjacent castris Godi, cum ecclesia Sanctae Mariae in Caldune; et Rivalte, cum portu in Mincio fluvio, Oliveta quoque in comitatu Brixiensi, vel Veronensi. Sane laborum vestorum, quos propriis manibus, aut sumptibus colitis, sive de nutrimentis vestrorum animalium, nullus omnino a vobis decimas exigere praesumat. Si qua autem libera et absoluta persona in vita vel in morte, pro redemptione animae suae, vestro monasterio se conferre voluerit, salva justitia matricis Ecclesiae, eam suscipiendi facultatem liberam habeatis. Nulli ergo omnino hominum fas sit praefatum monasterium temere perturbare, aut ejus possessiones auferre, vel ablatas retinere, minuere, vel aliquibus vexationibus fatigare; sed omnia integra conserventur, eorum, pro quorum gubernatione et sustentatione concessa sunt, usibus omnimodis profutura: salva in supradictis ecclesiis dioecesani episcopi canonica justitia. Ad indicium autem perceptae a Romana ecclesia libertatis, aureum Bizantium quotannis nobis, nostrisque successoribus persolvetis, quemadmodum a supradicta Mathilde comitissa in oblationis est chirographo institutum, ut juxta ejus devotionem, Brixellensis monasterii fratres ab omni saecularis servitii sint infestatione securi, omnique gravamine mundanae oppressionis remoti, nulli alii, nisi Romanae et apostolicae sedi, cujus juris idem locus est, aliqua teneantur occasione subjecti. Si qua igitur in futurum ecclesiastica saecularisve persona, etc. Ego Julianus presbyter cardinalis titulo Sancti Ego Anastasius catholicae Ecclesiae episcopus subscripsi. Ego Imarus Tusculanus episcopus subscripsi. Ego Gregorius presbyter cardinalis titulo Calixti subscripsi. Ego Manfredus presbyter cardinalis titulo Sanctae Savinae subscripsi. Ego Aribertus presbyter cardinalis titulo Sanctae Anastasiae subscripsi. Marcelli subscripsi. Ego Octavianus presbyter cardinalis titulo Sanctae Caeciliae subscripsi. Ego Altaldus presbyter cardinalis titulo Sanctae Priscae subscripsi. Ego Odo diaconus cardinalis sancti Georgii ad Velum Aureum subscripsi. Ego Jacynthus diaconus cardinalis Sanctae Mariae in Cosmedin subscripsi. Datum Laterani, per manum Rolandi sanctae Romanae Ecclesiae presbyteri cardinalis cancellarii, V Idus Decembris, indictione II, Incarnationis Dominicae anno 1153 pontificatus vero domni Anastasii IV papae anno.